Cuneiform Tablet CCT 4 39b (BM 113356)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na PUZUR₄-a-šur qí-bi₄-ma um-ma {d}IŠKUR-ṣú-lu-li-ma a-dí ša na-áš-pá-ar-tám ša i šé-ep šu-IŠTAR ù-lá-pì-ta-ku-ni me-eḫ-ra-at na-áš-pè-er-tim ší-a-tí ì-lí-we-da-ku ù-lá-pì-tám-ma a-na ša-lá-tù-wa-ar a-ṣé-er bu-za-zu ù-bi₄-il₅-ší i-na na-áš-pá-ar-tí ì-lí-we-da-ku lu KÙ.BABBAR 20 ma-na lu 30 ma-na ma-lá té-pu-šu-ni šé-bi₄-lam ù a-na-ku ma-lá a-kà-šu-du lu-ra-dí-ma lu i-a-um lu ša PÚZUR-a-šur i šé-ep {d}IŠKUR-ṣú-lu-li KÙ.BABBAR li-li-ik-šu-ma li-ba-am a-na PÚZUR-a-šur lu ni-dí-in a-na-kam i-ṣé-er URUDU-im ki-li-šu bu-za-zu i-ir-tí-bi₄-iṣ šé-bu-lam la i-mu-a ṣa-al-tù-um i-na ba-ri-šu-nu i-té-be-e i-na {d}UTU-ši ṭup-pì-i ta-ša-me-ú té-er-ta-kà a-ṣé-er ì-lí-we-da-ku ù bu-za-zu li-li-kam-ma mì-ma bu-za-zu iš-tí ì-lí-we-da-ku lá i-za-ku ki-ma ku-wa-tí a-ma-kam šál-mì-IŠTAR a-na kà-lá-ší-na-ma ša-i-il₅ na-áš-be-er-tí-im mì-ma lá ta-ša-qá-lam